భారత దేశము
రెండవ సహస్రాబ్ది మధ్యల, పోర్చుగల్, ఫ్రాన్స్, ఇంగ్లండు వంటి ఐరోపా రాజ్యాలు వ్యాపారం చేసే తలంపుతో భారతదేశం వచ్చి, చిన్న చిన్న రాజ్యాలుగా ఉన్న ఇక్కడి పరిస్థితి గమనించి, ఆక్రమించుకున్నారు. బ్రిటిషు ఈస్ట్ ఇండియా కంపెనీపై 1857లో జరిగిన విఫల తిరుగుబాటు (ఇదే, ప్రఖ్యాతి గాంచిన ప్రథమ స్వాతంత్ర్య సమరం) తరువాత, భారతదేశంలోని అధిక భాగం బ్రిటిషు సామ్రాజ్యం కిందకు వచ్చింది. జాతిపిత మహాత్మా గాంధీ నాయకత్వంలో జరిగిన సుదీర్ఘ స్వాతంత్ర్య సమరం ఫలితంగా 1947 ఆగష్టు 15న భారతదేశానికి స్వతంత్రం సిద్ధించింది. 1950 జనవరి 26న సర్వసత్తాక, ప్రజాస్వామ్య, గణతంత్ర రాజ్యంగా ఏర్పడింది.
భారతదేశ ఏకీకరణ
భారతదేశ ఏకీకరణ లేదా స్వదేశ సంస్థానాల విలీనం అన్నది 1947లో భారతదేశ స్వాతంత్ర్యం, భారత విభజన సమయంలో స్వదేశ రాజ్యాలు భారతదేశంలో కలిసిన రాజకీయ పరిణామాన్ని సూచిస్తుంది. భారతదేశానికి స్వాత్రంత్యాన్ని ఇచ్చినప్పుడు భారత స్వాతంత్ర్య చట్టం 550కి పైగా ఉన్న స్వదేశ సంస్థానాలకు భారతదేశంలోనో, పాకిస్తాన్ లోనో విలీనమయ్యేందుకు లేక స్వతంత్రంగా ఉండేందుకు అవకాశం కల్పించింది. ఈ స్వదేశ సంస్థానాలను భారతదేశంలో విలీనం చేయడానికి చేసిన ప్రయత్నాలు, జరిగిన పరిణామాలు విశేషమైనవి.